Elamisloakaart on kohustuslik siseriiklik isikut tõendav dokument, mis on kehtestatud isikut tõendavate dokumentide seadusega.    NB! Välismaalastele varem välja antud isikutunnistused kehtivad kuni nende kehtivusaja lõpuni.    Eestis elav välismaalane Eestis väljaantud elamisloakaardiga väljaspool Eestit reisida ei saa. Reisimiseks vajab ta lisaks elamisloakaardile  reisidokumenti (kodakondsusjärgse riigi passi, välismaalase passi vms).    Alla 15-aastase lapse eest esitab elamisloakaardi taotluse tema seaduslik esindaja - vanem, eestkostja või eestkosteasutuse volitatud esindaja.    Seaduslik esindaja (vanem) saab taotleda elamisloakaarti Prefektuuri kodakondsus- ja migratsioonibüroo teeninduses alla 15-aastasele lapsele, kes omab Eestis kehtivat elamisluba või elamisõigust. Elamisloakaardi taotlemisel 6-15 aastasele lapsele, peab üldjuhul laps olema taotluse esitamise juures sõrmejälgede andmiseks. Alla 6-aastast last teenindusse kaasa võtma ei pea.    Eesti Vabariigi välisesinduses saab Eestis elamisluba või elamisõigust omav välismaalane elamisloakaarti taotleda ainult juhul, kui isik on rahvastikuregistrist välja registreeritud ja välismaalane on PPA-s oma Eestist eemalviibimise registreerinud.    Kui lapsele  on määratud eestkostja, teeb vajalikud toimingud eestkostja või eeskosteasutuse volitatud töötaja.    Alates 15-eluaastast võib laps elamisloakaarti taotleda iseseisvalt.    Vajadusel võib 15-18-aastase lapse eest taotluse esitada lapsevanem, kuid elamisloakaart väljastatakse lapsele isiklikult.